
Võidu-Kerese tiigi ja selle lähiala detailplaneeringu vastuvõtmine ja avaliku väljapaneku korraldamine 
1. Asjaolud ja menetluse käik

Detailplaneeringu algatamise ettepaneku esitas Narva Linnavalitsuse Arhitektuuri- ja Linnaplaneerimise Amet ning planeering algatati 09.12.2005 nr Narva Linnavolikogu otsusega nr 168. 


Võidu-Kerese tiigi ja selle lähiala detailplaneeringuga määratakse hoonestusõigus kuni 5-korruselisele ühiskondlikule hoonele (ehitusalune pind kuni 3570 m²) kasutades olemasoleva reljeefi omadusi ja veeala. Juurdepääs alale on kavandatud P. Kerese tn poolt uue juurdesõidutee kaudu. Parkimiskohad hoone külastajatele on lahendatud krundisiseselt, kokku 27 kohta, ning 58 kohta varem planeeritud Kerese tn äärsel transpordikrundil planeeringualast väljaspool. Samas on planeeritud olemasoleva bussipeatuse üleviimine. Lahendatakse maa-ala heakorrastuse ja haljastuse küsimused, sealhulgas kavandatakse puhastada ja kinnitada veekogu kallas suve- ja talveajal puhkamise otstarbel. Kavandatakse rajada kõnniteed ja püstitada puhkekohtades väikevormid. Territooriumi piiramist ei ole ette nähtud. Tiigi kaldale on planeeritud osaliselt madalpiire ohutuse tagamiseks. Krundi täisehitusprotsent on 18 % ja haljastusprotsent 20%. Likvideerimisele kuulub 9 lehtpuud. Uus kõrghaljastus on planeeritud P. Kerese tänava äärde ning P. Kerese ja Võidu tänavate nurgale. Planeeritakse ka uue madalhaljastuse istutamine. Määratakse tehnovõrkude asukohad. Planeeritava ala pindala on ca 2,2 ha.
Võidu-Kerese tiigi ja selle lähiala detailplaneering on kehtivat Narva linna üldplaneeringut muutev krundi maakasutuse sihtotstarbe osas – üldmaast moodustatakse 80 % ühiskoondlike ehitiste maa ja 20 % ärimaa. Üldplaneeringu muudatus on tinginud Narva Linnavalitsuse kui tellija sooviga muuta ala atraktiivsemaks ja otstarbekamaks.
15.10.2010 Narva Linnavalitsuse Arhitektuuri- ja Linnaplaneerimise Amet kooskõlastas AS Sweco Projekt poolt koostatud Võidu-Kerese tiigi ja selle lähiala (töö nr 1473) detailplaneeringu.

24.09.2010 teatas Ida-Viru Maavanem kirjaga nr 1.2-38/3289-2, et kooskõlas Planeerimisseaduse § 17 lg 3 p 2, ei pea ta vajalikuks Narva linnas Võidu-Kerese tiigi ja selle lähiala detailplaneeringule täiendavate kooskõlastamiste määramist.

2. Õiguslikud alused
2.1. Kohaliku omavalitsuse korralduse seaduse § 22 lõike 2, Planeerimisseaduse § 18 lõike 1, lõike 2 punkti 2, lõike 6, lõike 61 ja lõike 7 punkti 2, § 19 punkti 1 alusel kohalik omavalitsus teeb planeeringu vastuvõtmise otsuse ja korraldab planeeringu avaliku väljapaneku.
2.2. Narva Linna ehitusmääruse § 10 lg 2 p 1 kohaselt linnavolikogu teeb otsuse planeeringu vastuvõtmiseks.
3. Otsus

Võtta vastu Võidu-Kerese tiigi ja selle lähiala detailplaneering pindalaga ca 2,2 ha, AS Sweco Projekt töö nr 1473 (vastavalt lisatud detailplaneeringu põhijoonisele – Lisa 1) ja suunata planeering avalikule väljapanekule. 
4. Rakendussätted

4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva  linn avaldab ametlikke teateid ja kohaliku omavalitsuse veebilehel. 
4.2. Määrata detailplaneeringu avaliku väljapaneku korraldajaks Narva Linnavalitsuse Arhitektuuri- ja Linnaplaneerimise Amet.
4.3. Käesolev otsus jõustub teatavakstegemisest.
4.4. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

